Document ID: 32013D0136

A BIZOTTSÁG VÉGREHAJTÁSI HATÁROZATA
(2013. március 15.)
az Egyesült Nemzetek egységes kábítószer-egyezményének Bolíviában való hatékony alkalmazása tekintetében a 2012/161/EU végrehajtási határozattal megindított vizsgálat megszüntetéséről
(az értesítés a C(2013) 1422. számú dokumentummal történt)
(Csak a spanyol nyelvű szöveg hiteles)
(2013/136/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az általános tarifális preferenciák rendszerének 2009. január 1-jétől2011. december 31-ig történő alkalmazásáról, illetve az 552/97/EK és az 1933/2006/EK rendelet, valamint az 1100/2006/EK és a 964/2007/EK bizottsági rendelet módosításáról szóló, 2008. július 22-i 732/2008/EK tanácsi rendeletre (1) és különösen annak 19. cikke (2) bekezdésére,
az Általános Preferenciális Rendszer Bizottságával folytatott konzultációt követően,
mivel:
(1)
2012. március 20-án a Bizottság a 732/2008/EK rendelet (a továbbiakban: GSP-rendelet) 17. cikkének (2) bekezdése alapján, az Európai Unió Hivatalos Lapjában kihirdetett bizottsági végrehajtási határozattal (2) vizsgálatot indított az Egyesült Nemzetek egységes kábítószer-egyezményének a Többnemzetiségű Bolíviai Államban (a továbbiakban: Bolívia) való hatékony alkalmazása tekintetében.
(2)
A vizsgálat hatálya annak megállapítására terjedt ki, hogy a jelenlegi GSP-rendelet 15. cikkének (2) bekezdésében foglaltak szerint a Bolíviának nyújtott, a fenntartható fejlődésre és a jó kormányzásra vonatkozó különleges ösztönző előírást vissza kell-e vonni.
(3)
2012. március 20-án a GSP-rendelet 18. cikkének (1) bekezdése szerint értesítést tették közzé az Európai Unió Hivatalos Lapjában a vizsgálat megindításáról (3).
(4)
2012. április 3-án az Európai Bizottság felkérte Bolívia kormányát, hogy a vizsgálattal kapcsolatos valamennyi információt és észrevételt az értesítés Hivatalos Lapban történő közzétételét követő 4 hónapon belül nyújtson be. A Bizottság Bolívia kormánya részére kérdőívet is küldött az Egyesült Nemzetek egységes kábítószer-egyezménye (a továbbiakban: az ENSZ egységes egyezménye) végrehajtásáról.
(5)
Bolívia kormánya észrevételeit a megadott határidőn belül, a kérdőívre adott válaszok formájában tette meg.
(6)
A Bizottság megvizsgálta a kérdőívre adott válasz tartalmát, és bizonyos részek tekintetében további pontosításra irányuló kérelmet küldött Bolívia kormányának. Bolíviai részről e kérelemre a válasz időben érkezett, a kért pontosításokkal együtt.
(7)
A Bizottság valamennyi általa szükségesnek vélt információt megszerzett, ideértve az ENSZ Kábítószer- és Bűnügyi Hivatalának (UNODC) a bolíviai kokatermesztésről szóló 2012-es jelentését is.
(8)
A Bizottság a kérdőívre adott válasz, valamint a rendelkezésre álló információk elemzése alapján megállapította, hogy mióta Bolívia 2012. január 1-jei hatállyal felmondta az Egyesült Nemzetek egységes kábítószer-egyezményét, Bolívia vonatkozó jogszabályaiban nem történt lényeges változás.
(9)
A kérdőívre adott válasz, valamint a rendelkezésre álló információk elemzése alapján Bolívia kormányának a tiltott kábítószer-előállítással, -kereskedelemmel és -használattal kapcsolatos elbánásra vonatkozó álláspontja az ENSZ egységes egyezményének felmondását követő időszakban nem változott.
(10)
A kérdőívre adott válaszban feltüntetett, valamint a Bizottság rendelkezésére álló valamennyi információ alapján Bolíviában számos jogalkotási eszköz és intézmény szolgálja a tiltott kábítószerek előállítása, kereskedelme és használata elleni küzdelmet. Bolívia olyan nemzetközi megállapodások részes fele, melyek célja a tiltott kábítószer-előállítás és -ellátás elleni küzdelem.
(11)
Ezért a Bizottság arra a következtetésre jutott, hogy a rendelkezésre álló információk nem utalnak arra, hogy a bolíviai hatóságok jogszabályai és eljárásai megakadályoznák őket abban, hogy végrehajtsák az ENSZ egységes egyezményének szabályait.
(12)
A Bizottsághoz 2013. január 10-én beérkezett információk szerint az ENSZ egységes egyezménye szerződő feleinek több mint kétharmada nem ellenezte Bolívia kérelmét, melyet - fenntartással a kokalevelek hagyományos felhasználását (különösen a kokalevelek rágását és gyógyászati felhasználását) illetően - az ENSZ egységes egyezményéhez történő újracsatlakozása érdekében nyújtott be. Ezért Bolívia 2013. február 10-től ismét csatlakozott az ENSZ egységes egyezményéhez.
(13)
A Bizottság véleménye szerint Bolívia nemzeti jogrendje tartalmazza az ENSZ egységes egyezményét, valamint Bolívia kormánya hatékonyan végrehajtja a tiltott kábítószerekre vonatkozó jogszabályait.
(14)
Következésképpen, a GSP-rendelet 15. cikke (2) bekezdésében foglalt rendelkezéseknek megfelelően a Bizottság arra a következtetésre jutott, hogy a fenntartható fejlődésre és a jó kormányzásra vonatkozó különleges ösztönző előírás ideiglenes visszavonása nem indokolt és a vizsgálatot meg kell szüntetni.
(15)
Az e határozatban előírt intézkedések összhangban vannak az Általános Preferenciális Rendszer Bizottságának véleményével,
ELFOGADTA EZT A HATÁROZATOT:
1. cikk
Az Egyesült Nemzetek egységes kábítószer-egyezményének Bolíviában való hatékony alkalmazása tekintetében a 2012/161/EU végrehajtási határozattal megindított vizsgálatot a Bizottság megszünteti.
2. cikk
E határozat címzettje a Többnemzetiségű Bolíviai Állam.
Kelt Brüsszelben, 2013. március 15-én.

Labels: 19
5
10
0
18